Ahmedur Rashid Chowdhury

Ahmedur Chowdhury (født 28. mars 1973, også kjent som Tutul) er en redaktør og forfatter fra Bangladesh. Han grunnla magasinet Shuddhashar i 1990. I 2004 etablerte han forlaget ved samme navn. Magasinet har publisert tekster av mange unge og fritenkende forfattere. Selv har Tutul skrevet for magasiner, aviser og blogger.Kristina Quintano. «Fra Dhaka til Skien». I: Prosa, mr 1, 2018 

I 2013 fikk han «Shahid Munir Chowdhury Award» for å ha publisert flest bestselgere i Bangladesh, en pris som deles ut av Bangla Academy. I februar 2015 fikk han dødstrusler for å ha gitt ut ateistiske tekster. 31. oktober samme år ble han angrepet sammen med to andre forfattere, Ranadipam Basu og Tareque Rahim med macheter. I et annet angrep samme dag ble Faisal Arefin Dipan, leder av forlaget Jagriti Prokashani hugget til døde. Ansar al-Islam og al-Qaida tok på seg ansvaret for angrepene. Etter livstruende skader og et sykehusopphold forlot Ahmedur Rashid Chowdhury hjemlandet og gikk i eksil allerede mens han var under medisinsk behandling. Etter først å ha vært i Nepal kom han i februar 2016 som fribyforfatter til Skien.

Som forlegger har han gitt ut den avdøde amerikansk-bangladeshiske forfatteren og bloggeren Avijit Roy og flere andre sekulære bloggeres tekster. Flere av disse er oppfattet som blasfemiske av konservative islamske miljøer. 23. mai 2017 deltok han på Oslo Freedom Forum med innlegget «Who is killing Bangladesh's bloggers?»

 Utgivelser 
Nil Bishe Sish Kate Thot (Whistling Through Blue Poison) Agami Prokashoni Publishing  1995 Dikt

 Utmerkelser 
 2016 Pinter International Writer of Courage Award. Utpekt til prisen av forfatteren Margaret Atwood 
 Finalist til å vinne 2016 IPA Freedom to Publish Prize
 Referanser 

 Kilder 
Ahmedur Chowdhury / Tutul ; icorn.org
Allison Flood: Margaret Atwood selects Tutul for Pen writer of courage award. Artikkel i The Guardian 13. oktober 2016
Freedom to publish prize finalist profile: Ahmedur Rashid Chowdhury. Artikkel hos internationalpublishers.org 
Omtale hos oslofreedomforum.com 

Kategori:Personer fra Dhaka
Kategori:Aktivister fra Asia
Kategori:Menneskerettighetsaktivister
Kategori:Bangladeshiske forfattere
Kategori:Fribyforfattere
Kategori:Redaktører
Kategori:Personer i eksil
Kategori:Migranter til Norge